Kari Bø

**Kari Bø** (født 1955) er fysioterapeut og professor emerita ved Norges idrettshøgskole (NIH). Hun har også vært valgt rektor ved NIH. Hun er internasjonalt anerkjent for sin forskning på bekkenbunnsproblematikk og -trening.

## Liv og virke
Hun tok mastergrad i 1984 om kroppsholdning og doktorgrad i idrettsvitenskap om bekkenbunnstrening i 1990 ved Norges idrettshøgskole. Hun ble professor i treningsvitenskap ved NIH i 1997.

Kari Bø er en internasjonalt ledende ekspert på forskning innen bekkenbunnproblematikk og -trening. Hun har publisert et stort antall vitenskapelige artikler om bekkenbunnproblemer, behandling av inkontinens og korsryggsmerter, målingsmetoder, fitness og kvinnehelse. I tillegg har hun publisert et stort antall allmennrettede artikler, videoer/dvd-er og bøker om bekkenbunn, fitness, graviditet og fysisk aktivitet og kvinnehelse.

I perioden 1999-2001 var hun prorektor ved NIH under rektor Gunnar Breivik. I 1999–2007 var hun visepresident i den internasjonale kvinnehelsegruppen i World Confederation of Physical Therapy (WCPT). Hun var visepresident i Nasjonalt fagråd for fysisk aktivitet i åtte år. I tillegg var hun visepresident i Norges fysioterapiforbunds gruppe for idrettsfysioterapi 2003–2007. I 2013 ble hun valgt til rektor ved NIH. 

Kari Bø ble i 2015 utnevnt til medlem av den medisinske komitéen i den forskningspolitiske organisasjonen Science Europe. Bø har tidligere sittet i programstyret for klinisk forskning i Norges forskningsråd i tre år og vært leder av Komite for forskningsutdanning ved NIH.

I tillegg til full stilling på NIH har Kari Bø hatt en 20 prosent stilling som prosjektleder på Akershus universitetssykehus, Avdeling for gynekologi, og vært styremedlem i det tverrfaglige Bekkensenteret på samme sykehus.

Kari Bø har hatt idrettskarrierer innenfor dans og rytmisk gymnastikk, og har blant annet vært nordisk mester for lag i rytmisk gymnastikk. Sammen med Eva-Lill Kamphaug etablerte hun Gymnastikk i tiden, en treningsform hun fortsatt underviser i på sitt hjemsted.

Bø gikk fra professor til professor emerita i 2025. Overgangen ble markert under et seminar om kvinnehelse og trygg trening, der også Sonja av Norge var tilstede, i regi av det nye Senter for kvinnehelseforskning i idrett og fysisk aktivitet ved Norges idrettshøgskole.

## Priser og utmerkelser
I oktober 2014 ble en av Bøs studier kåret til en av de 15 mest innflytelsesrike vitenskapelige artikler innenfor fysioterapi. I 2015 ble hun tildelt Mildred Elson-prisen av WCPT for sitt bidrag til den internasjonale fysioterapiforskningen. International Continence Society (ICS) har anerkjent hennes arbeid, i 2016 med å gi henne The International Continence Society Lifetime Achievement Award, og i 2018 med å gi henne prisen i kategorien «rehabilitering». Av Norske Kvinners Sanitetsforening ble hun tildelt Kvinnehelseforskningsprisen 2024, for fremragende kvinnehelseforskning gjennom mange år, blant annet innenfor bekkenbunnsproblematikk.

## Bibliografi

* 1982: *Kroppsholdning i historisk perspektiv* – Universitetsforlaget. ISBN 82-00-28804-8 (medforfatter)
* 2020: *Idrettsfysioterapeuten ; breddeidrett – toppidrett – aktivitetsmedisin* – Cappelen Damm Akademisk. ISBN 9788202621414 (medforfatter)
* 2023: *Evidence-Based Physical Therapy for the Pelvic Floor Bridging Science and Clinical Practice* – Elsevier. ISBN 9780702083082 (medforfatter)

## Referanser


## Eksterne lenker

* Hjemmeside på www.nih.no